## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2018. május 30–i ülésére)

**TÁRGY: A 2. SZÁMÚ FELNŐTT FOGORVOSI KÖRZET MŰKÖDTETÉSE**

A Képviselő-testület 102/2015. számú határozatával a 2. számú felnőtt fogorvosi körzet fogászati feladatainak ellátására pályázat kiírásáról döntött.

A pályázati felhívásra két pályázat érkezett, de az egyik pályázó a Képviselő-testület Egészségügyi és Szociálpolitikai Bizottságának a pályázók meghallgatására összehívott ülésén pályázatát visszavonta.

A másik pályázó Dr. Horváth Anna egyéni vállalkozó fogorvos 2018. április 24. napján nyújtotta be pályázatát, amely a pályázati kiírásban foglaltaknak megfelel.

Dr. Horváth Anna a Semmelweis Egyetem Fogorvostudományi Kar fogorvosi szakán 2014-ben szerzett okleveles fogorvosdoktor szakképzettséget. 2014. december-2016. november közötti időszakban a Debreceni Egyetem Fogorvostudományi Kar Arc-, Állcsont- és Szájsebészeti Tanszék fogorvos, szájsebész rezidense, e mellett ambuláns szájsebészet, 24 órás ügyelet és szájsebészeti fekvőosztályos betegek ellátást végezte. Hétvégén és munkaszüneti napokon a szolnoki Móra Ferenc úti rendelőben fogorvosi ügyeletet vállalt részmunkaidőben.

Kiskőrös Város Képviselő-testülete Egészségügyi és Szociálpolitikai Bizottság 2018. május 8-i ülésén meghallgatta a pályázót és az alábbi 30/2018.(V.8.) számú Eü. és Szoc. Biz. határozatot hozta:

**„30/2018. (V.08.) sz. Eü. és Szoc. Biz. határozat:**

**Határozat**

Kiskőrös Város Képviselő-testülete Egészségügyi és Szociálpolitikai Bizottsága

* javasolja Képviselő-testületnek, hogy Dr. Horváth Anna egyéni vállalkozó fogorvossal kössön az Önkormányzat 2018. október 02. napjától feladat-ellátási szerződést a Kiskőrös 2. számú felnőtt fogorvosi körzet fogászati feladatainak területi ellátási kötelezettséggel történő működtetésére.”

Az alapellátási tevékenység folytatására alkalmas rendelőt a Kiskőrös, Árpád u. 8. szám alatti épületben az Önkormányzat biztosítja. Az eszközök az Egészségügyi, Gyermekjóléti és Szociális Intézmény leltárívén szerepelnek, az Önkormányzat tulajdonában vannak, amelyek átadásra kerülnek az új szolgáltatónak.

A fogászati körzet lakosságszáma – a 2017. december 31-i állapot szerint 4132 fő– alapján heti 30 óra rendelési időben kell a fogászati ellátást biztosítani az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet 22.§ (6) bekezdésére tekintettel.

Kedvező döntés esetén Dr. Horváth Anna egyéni vállalkozóként a működési engedély megszerzését és a finanszírozási szerződés hatályba lépését követően fogorvosi tevékenységét – jelenlegi munkaszerződésére tekintettel – 2018. október 2. napján kezdené meg.

Az illetékes egészségügyi államigazgatási szerv praxisengedélyt annak az orvosnak ad, aki a háziorvosi tevékenység végzésére jogosult és megfelel az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet 4. § (2)-(4) bekezdés szerinti feltételeknek. A praxisengedély kiadása iránti kérelemhez mellékelni kell a kérelmező és az önkormányzat által kötött előszerződést. A praxisjoggal rendelkező háziorvossal köthet csak az Önkormányzat feladat-ellátási szerződést, mely a működési engedély kiadásának egyik előfeltétele. A működési engedélyt szintén az illetékes egészségügyi államigazgatási szerv adja ki, ennek megszerzése után kezdheti meg tevékenységét az orvos. A feladat-ellátási szerződést a 313/2011. (XII.23.) Korm. rendelet 1. melléklet szerinti formanyomtatvány alapján kell megkötni.

A fentiek alapján a betegellátás biztosítása érdekében javaslom, hogy a Képviselő-testület a határozat-tervezet szerint döntsön.

**Kiskőrös, 2018. május 22.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület

1. egyetért azzal, hogy Dr. Horváth Anna (szül: Novi Sad (Jugoszlávia), 1984. 01.03. an: Engler Éva, lakcím: Mikepércs, Bethlen utca 12.) fogorvossal Kiskőrös Város Önkormányzata Képviselő-testületének az egészségügyi alapellátás körzeteiről szóló 10/ 2016. (V.26.) önkormányzati rendelet 3. számú melléklete szerinti 2. számú felnőtt fogorvosi körzet területi ellátási kötelezettséggel történő működtetésére a határozat 1. számú melléklete szerinti előszerződést megkösse és felhatalmazza a polgármestert az előszerződés aláírására.
2. felhatalmazza a polgármestert, hogy a kiskőrösi 2. számú felnőtt fogorvosi körzetre vonatkozó praxisengedély kiadása esetén a fogorvosi feladatok területi ellátási kötelezettséggel történő végzésére Dr. Horváth Anna fogorvos, egyéni vállalkozóval a határozat 2. számú melléklete szerinti feladat-ellátási szerződést határozatlan időre megkösse.
3. hozzájárul ahhoz, hogy Dr. Horváth Anna fogorvos, egyéni vállalkozó a Kiskőrös, belterületi 2481 hrsz-on nyilvántartott, természetben Kiskőrös, Árpád u. 8. szám alatt található önkormányzati tulajdonban lévő ingatlanban elhelyezkedő orvosi rendelő helyiséget telephelyként használhassa.
4. felkéri az Egészségügyi, Gyermekjóléti és Szociális intézmény vezetőjét, hogy a határozat 3. pontjában szereplő helyiség üzemeltetésével kapcsolatos intézkedéseket tegye meg.

**Felelős:** polgármester, Egészségügy, Gyermekjóléti és Szociális Intézmény vezetője

**Határidő:** azonnal, ill. 2018. október 1.